Η μειονοτική ψήφος συνετέλεσε σημαντικά στη νίκη Ομπάμα
το 69% των ισπανόφωνων και το 74% των ασιατών αμερικανών ψήφισαν Ομπάμα
Η αυξανόμενη επιρροή των φυλετικών και εθνοτικών μειονοτικών ομάδων στην πολιτική σκηνή των ΗΠΑ, έπαιξε σημαντικό ρόλο στην επανεκλογή του προέδρου Μπαράκ Ομπάμα για μια δεύτερη θητεία στο Λευκό Οίκο. Όπως έκανε και το 2008, ο πρώτος αφρο-αμερικανός Πρόεδρος των ΗΠΑ, την Τρίτη συγκέντρωσε ένα τεράστιο ποσοστό ψήφων αφρο-αμερικανών πολιτών, που ανήλθε σε 93% σε σύγκριση με μόλις 6% που πήρε ο αντίπαλος του Μιτ Ρόμνεϊ. Ωστόσο, δημοσκοπήσεις που πραγματοποιήθηκαν σε εκλογικά κέντρα έδειξαν ότι ο κ. Ομπάμα αύξησε το ποσοστό του και μεταξύ των ασιατών και ισπανόφωνων ψηφοφόρων, σε σύγκριση με την πρώτη του εκλογική αναμέτρηση. Οι ισπανόφωνοι ψήφισαν τον Πρόεδρο Ομπάμα σε ποσοστό 69%, έναντι 29% που ψήφισε το Μιτ Ρόμνεϊ. Η διαφορά αυτή των 40 μονάδων είναι αυξημένη κατά τέσσερις μονάδες σε σχέση με τις εκλογές του 2008. Ο κ. Ομπάμα δεν μπόρεσε να περάσει από το Κογκρέσο την μεταρρύθμιση που προωθούσε για την μετανάστευση. Οι ισπανόφωνοι πολίτες, όμως, εξέφρασαν την ικανοποίηση τους για την κίνηση του προέδρου, τον περασμένο Ιούνιο, να σταματήσει τις απέλασης νέων μεταναστών, κυρίως ισπανόφωνων, που είχαν έρθει στη χώρα παράνομα με τους γονείς τους. Αντίθετα, ο κ. Ρόμνεϊ σε κάποια ομιλία του κατά την προεκλογική εκστρατεία, ανέφερε ότι οι μετανάστες που βρίσκονται στις Ηνωμένες Πολιτείες παράνομα θα πρέπει να "επιστρέψουν από μόνοι τους" στις πατρίδες τους. Ο πρόεδρος Ομπάμα κέρδισε επίσης την υποστήριξη των ασιατών ψηφοφόρων με ποσοστό 74%, σε σχέση με 25% που έλαβε ο Μιτ Ρόμνεϊ, που αποτελεί θεαματική αύξηση σε σύγκριση με το ποσοστό που ο αμερικανός Πρόεδρος είχε κερδίσει το 2008 από την συγκεκριμένη μειονοτική ομάδα. Η υποστήριξη από τους ψηφοφόρους μειονοτικών ομάδων ήταν ιδιαίτερα σημαντική για τον κ. Ομπάμα, επειδή οι δημοσκοπήσεις έδειχναν ότι ο κ. Ρόμνεϊ κέρδιζε ένα 58% τον λευκών ψηφοφόρων, σε σχέση με ποσοστό 40% που κέρδιζε ο αμερικανός Πρόεδρος. Το ποσοστό του κ. Ρόμνεϊ αν και μειωμένο σε σύγκριση με παλαιότερες αναμετρήσεις, ήταν σημαντικό καθώς οι λευκοί αμερικανοί είναι μια από τις μεγαλύτερες ομάδες του εκλογικού σώματος. Ο Τζον Γκίλμουρ, πολιτικός επιστήμονας στο Κολέγιο William and Mary στην Βιρτζίνια, δήλωσε ότι η υποστήριξη των μειονοτικών ομάδων προς τον Πρόεδρο Ομπάμα, ειδικά των ισπανόφωνων ψηφοφόρων, έπαιξε σημαντικό ρόλο στη νίκη του Προέδρου σε πολιτείες κλειδιά, αλλά και στην τελική έκβαση των εκλογών.